Ńdɔ̄ wɔ́ Ńtondôbə ó ngábɛ́de ma á yób, ńdɔ ǹsísīm wóé o ngánɔŋ ma ó kə́ ma sui á zāŋ ndoŋ, é ndoŋ nyí é tɔá ńdzyéán ai bivɛ̌s. 2Ńdɔ a ngábɔ̄ nâ mə́ wūlu étēde, á zāŋ bivɛ̌s, míḿfág mísə. Bivɛ̌s bí ngábə́ éyə́gan abuí á sí yǎ ndoŋ, bí man yǎ fə kód á káŋálá. 3Nyé ai ma nâ: “Yə bívɛ̄s bī byâyi nyiŋ ?” Ma ai nyé naa: “Ǎ Ńtondôbə Zambá, wǎ wāyəm.” 4Nyé ai ma nâ: “Kúlígi mam ású bívɛ̄s bī. Wayi byá kǎd naa: ǎ mīńkód bivɛ̌s, vógólán ebúg Ńtondôbə. 5Éyə Ǹtondôbə Zambá a kɔ́bɔ ai bívɛ̄s bī naa: Ma nyɔ́ māzu fudi ḿvəbə wáma ábə̄ mínā, mǐ nyiŋ. 6Mayi mína və́ miǹsǐs, mə́ bɔ̌ fə nâ miǹson mí kwi mínā á nyɔ́l; mayi mína kúb ékob á nyɔ́l, mə və́ə́ mína m̀vəbə, mǐ nganyiŋ, eyɔ̌ŋ te myǎyi yə̌m naa mǎ mə̄ nə́ Ńtondôbə.” 7Ńdɔ mə ngákúli mam anə́ bə́ ngábénde ma. Ńdɔ edǔŋ é ngábɔ éyɔŋ mə kúligi mam; ǹtigidán ó ngábɔ, bivɛ̌s bí ngaladan byâ byá. 8Á bəbə, mə ńtála bí ńtɔa yǎ ai miǹsǐs, mińson myâ mí mān fə kwí, ekob é búdubu yǎ á yób, hədá təge ai m̀vəbə ábə̄ bɔ́. 9Nyé ai ma nâ: “kúligi mam ású ḿvəbə, kúlígí, ǎ mɔ̂n mod. Wayi kad Ḿvəbə nâ: éyə Ǹtondôbə a kɔ́bɔ̄ ná. Ǎ Ḿvəbə, tíégé ai bivúndī bínyi, ó zu, vúndígi evúndi á míḿbim mí á yób, mí nyiŋ.” 10Ńdɔ mə ngákúli mam anə́ bə́ ngábénde ma, ńdɔ m̀vəbə ó ngányían ábə̄ bɔ́, bə́ dúgán mǎn wómo, bə́ tə́bə́ fə ai məkǒl: etítíb ńkunda, təge ai aláŋá! 11Ńdɔ ǎ zu dzó ai ma nâ: “Ǎ mɔ̂n mod, bivɛ̄s bī bí nə̄ ndâ Ísraɛ̂l ésə. Éḿbɔ̄ bálí bákɔ́bɔ̄ nâ: “Bivɛ̌s byáán bí man yǎ kōd, afidí dáán á dzáŋ yǎ, bǐ man yǎ”. 12Asú tē, kúlígi mam. Wayi bɔ́ kǎd naa: Éyə Ǹtondôbə a kɔ́bɔ̄ nâ. Ma nyɔ́ māzu yáī məsɔŋ máán; mayi mínā kúlī á sɔŋ, mína ayɔŋ dáma, mə dúgán ai mínā á sî Ísraɛ̂l.